**ΦΥΛΛΟ ΟΔΗΓΙΩΝ ΓΙΑ ΤΟ ΧΡΗΣΤΗ**

**Lopresor 100 mg επικαλυμμένα με λεπτό υμένιο δισκία**

**Τρυγική μετοπρολόλη**

**Διαβάστε προσεκτικά ολόκληρο το φύλλο οδηγιών χρήσης προτού αρχίσετε να παίρνετε αυτό το φάρμακο, διότι περιλαμβάνει σημαντικές πληροφορίες για σας.**

- Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.

- Εάν έχετε περαιτέρω απορίες, ρωτήστε τον γιατρό, ή τον φαρμακοποιό σας.

- Η συνταγή γι’ αυτό το φάρμακο χορηγήθηκε αποκλειστικά για σας. Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη, ακόμα και όταν τα σημεία της ασθένειάς τους είναι ίδια με τα δικά σας.

- Εάν παρατηρήσετε κάποια ανεπιθύμητη ενέργεια, παρακαλείσθε να ενημερώσετε τον γιατρό ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης

**Tι περιέχει το παρόν φύλλο οδηγιών:**

1. Τι είναι το Lopresor και ποια είναι η χρήση του

2. Τι πρέπει να γνωρίζετε προτού πάρετε το Lopresor

3. Πώς να πάρετε το Lopresor

4. Πιθανές ανεπιθύμητες ενέργειες

5. Πώς να φυλάσσεται το Lopresor

6. Περιεχόμενο της συσκευασίας και λοιπές πληροφορίες

**1. Τι είναι το** **Lopresor και ποια είναι η χρήση του**

Το Lopresor ανήκει σε μια ομάδα φαρμάκων που ονομάζονται β-αναστολείς. Μειώνουν την αρτηριακή πίεση διαστέλλοντας τα αιμοφόρα αγγεία.

Το Lopresor ενδείκνυται για τη θεραπεία:

* της υπέρτασης
* της στηθάγχης
* των διαταραχών του καρδιακού ρυθμού υπερκοιλιακής αιτιολογίας
* του υπερθυρεοειδισμού (ως συμπληρωματική αγωγή)

**2. Τι πρέπει να γνωρίζετε προτού πάρετε το Lopresor**

**Μην πάρετε το Lopresor**

* **Σε περίπτωση αλλεργίας** (υπερευαισθησίας) στη μετοπρολόλη, σε οποιοδήποτε άλλο από τα συστατικά αυτού του φαρμάκου (αναφέρονται στην παράγραφο 6), ή σε οποιοδήποτε άλλο β-αναστολέα.
* **Εάν έχετε:**
* δύσπνοια, δυσκολία στην αναπνοή ενώ ξαπλώνετε, πρήξιμο των ποδιών, σημάδια καρδιακής διαταραχής
* ακατάστατο καρδιακό ρυθμό
* πολύ αργό καρδιακό ρυθμό (<50 σφίξεις το λεπτό)
* ξαφνικό και επίμονο θωρακικό πόνο, σημάδι καρδιακής προσβολής
* πολύ κακή κυκλοφορία του αίματος στα άκρα σας (για παράδειγμα πολύ κρύα, χλωμά χέρια ή πόδια, ή πόνο στους μύες των ποδιών σας όταν περπατάτε)
* μη φυσιολογική χαμηλή αρτηριακή πίεση (υπόταση)
* έναν όγκο του μυελού των επινεφριδίων (φαιοχρωμοκύτωμα), για τον οποίο δε λαμβάνετε θεραπεία
* άσθμα, ή είχατε ιστορικό αναπνευστικών δυσκολιών με συριγμό ή βήχα.
* **Εάν υποφέρετε από** σοβαρή πτώση της αρτηριακής πίεσης, ζάλη, γρήγορο καρδιακό ρυθμό, γρήγορη και ρηχή αναπνοή, κρύο και υγρό δέρμα, που αποτελούν σημάδια καρδιακής διαταραχής, η οποία ονομάζεται καρδιογενής καταπληξία.

Εάν κάποιο από αυτά ισχύει για εσάς ενημερώστε το γιατρό σας, χωρίς να λάβετε Lopresor.

**Προειδοποιήσεις και προφυλάξεις**

Απευθυνθείτε στον γιατρό ή τον φαρμακοποιό σας προτού πάρετε το Lopresor.

**Παρακολούθηση κατά τη διάρκεια της θεραπείας σας με το Lopresor**

* Εάν υποφέρετε από καρδιακά προβλήματα, ο γιατρός σας με ειδικές εξετάσεις πρέπει να παρακολουθεί την καρδιακή σας λειτουργία.
* Εάν υποφέρετε από υψηλά επίπεδα σακχάρου στο αίμα (είστε διαβητικοί), ο γιατρός σας μπορεί να ελέγχει τακτικά τα επίπεδα σακχάρου στο αίμα.
* Εάν υποφέρετε από υπερθυρεοειδισμό, ο γιατρό σας μπορεί να ελέγχει τακτικά το θυρεοειδή σας και την καρδιακή λειτουργία.
* Εάν λαμβάνετε ή έχετε πρόσφατα λάβει άλλα φάρμακα, ο γιατρός σας μπορεί να πραγματοποιεί αιματολογικές εξετάσεις και να παρακολουθεί την καρδιακή σας λειτουργία.
* Εάν είστε ηλικιωμένοι, διότι σημαντική μείωση της αρτηριακής σας πίεσης ή του καρδιακού ρυθμoύ μπορεί να μειώσει την παροχή αίματος στα ζωτικά σας όργανα.

**Απαιτείται προσοχή με τη λήψη του Lopresor,**

* **εάν έχετε:**
* καρδιακές διαταραχές
* υψηλά επίπεδα σακχάρου στο αίμα (είστε διαβητικός)
* ηπατική νόσο
* διατρέχετε υψηλό κίνδυνο σοβαρών αλλεργικών αντιδράσεων
* θωρακικό πόνο όταν ξεκουράζεστε
* πολύ κακή κυκλοφορία του αίματος στα άκρα σας (για παράδειγμα πολύ κρύα, χλωμά χέρια ή πόδια, ή πόνο στους μύες των ποδιών σας όταν περπατάτε)
* όγκο του μυελού των επινεφριδίων (φαιοχρωμοκύτωμα). Αυτό απαιτεί επιπρόσθετη θεραπεία εκτός από το Lopresor.
* υπερθυρεοειδισμό
* **Εάν υποβληθείτε** σε χειρουργική επέμβαση, όπου ένα αναισθητικό θα χρησιμοποιηθεί κατά τη διάρκεια της θεραπείας με Lopresor
* **Εάν υποφέρετε από:**
* αναπνευστικές παθήσεις όπως άσθμα
* ένα σοβαρό σύνδρομο, το οποίο ονομάζεται οφθαλμοβλεννοδερματικό σύνδρομο, του οποίου τα σημείο περιλαμβάνουν σοβαρή επιπεφυκίτιδα, δερματικό εξάνθημα και λοίμωξη του ώτος.

Εάν κάποιο από τα παραπάνω ισχύει για εσάς, **ενημερώστε το γιατρό σας προτού λάβετε** Lopresor.

* **Εάν παρατηρήσετε** αυθόρμητη αιμορραγία ή μελάνιασμα κατά τη διάρκεια της θεραπείας με Lopresor.
* **Εάν παρατηρήσετε** πολύ αργό καρδιακό ρυθμό κατά τη διάρκεια της θεραπείας με Lopresor.
* **Εάν παρατηρήσετε** κίτρινο δέρμα και μάτια, ναυτία, απώλεια όρεξης, σκούρα ούρα κατά τη διάρκεια της θεραπείας με Lopresor.
* **Εάν αισθανθείτε** ανώμαλο καρδιακό ρυθμό κατά τη διάρκεια της θεραπείας με Lopresor.
* **Εάν αισθανθείτε** δύσπνοια, δυσκολία στην αναπνοή ενώ ξαπλώνετε, πρήξιμο των ποδιών κατά τη διάρκεια της θεραπείας με Lopresor.
* **Εάν σας παρουσιασθούν** ψευδαισθήσεις κατά τη διάρκεια της θεραπείας με Lopresor.

Εάν έχετε οποιοδήποτε από τα παραπάνω συμπτώματα, **ενημερώστε το γιατρό σας άμεσα.**

Η θεραπεία με Lopresor δεν πρέπει να διακόπτεται απότομα, ιδιαίτερα σε ασθενείς με ισχαιμικές καρδιοπάθειες.

**Άλλα φάρμακα και το Lopresor**

Ενημερώστε τον γιατρό ή τον φαρμακοποιό σας εάν παίρνετε, έχετε πρόσφατα πάρει ή μπορεί να πάρετε άλλα φάρμακα.

Σε αυτά συμπεριλαμβάνονται φυτικά ή μη συνταγογραφούμενα φάρμακα. Κάποια φάρμακα μπορεί να αλληλεπιδράσουν με το Lopresor. Σε αυτά συμπεριλαμβάνονται:

* Κάποια άλλα φάρμακα που χρησιμοποιούνται για να θεραπεύσουν την υψηλή αρτηριακή πίεση (π.χ. πραζοσίνη, κλονιδίνη, βεραπαμίλη, αναστολείς της μοναμινοξειδάσης (ΜΑΟ), διλτιαζέμη, υδραλαζίνη, γουανεθιδίνη, betanidine, ρεζερπίνη, α-μεθυλντόπα)
* κάποια άλλα φάρμακα που χρησιμοποιούνται για να θεραπεύσουν το θωρακικό πόνο (π.χ. νιτρογλυκερίνη)
* κάποια άλλα φάρμακα που χρησιμοποιούνται για να θεραπεύσουν διαταραχές του καρδιακού ρυθμού (π.χ. αμιωδαρόνη, προπαφαινόνη, κινιδίνη, δυσοπυραμίδη, τοκαϊνίδη, προκαϊναμίδη, αζμαλίνη, αμιωδαρόνη, φλεκαϊνίδη, γλυκοζίτες όπως διγοξίνη, λιδοκαΐνη)
* αναισθητικά φάρμακα που χρησιμοποιούνται κατά τη διάρκεια χειρουργικών επεμβάσεων
* αδρεναλίνη, νοραδρεναλίνη, ισοπρεναλίνη, εφεδρίνη, φαινυλοπροπανολαμίνη και παράγωγα ξανθίνης ή παρόμοιες ουσίες, που βρίσκονται σε ορισμένες οφθαλμικές ή ρινικές σταγόνες, και σε ορισμένα αντιβηχικά φάρμακα ή θεραπείες για το κοινό κρυολόγημα
* ινσουλίνη, ή φάρμακα που χρησιμοποιούνται να θεραπεύσουν τα υψηλά επίπεδα σακχάρου στο αίμα (για τους διαβητικούς)
* μερικά φάρμακα που χρησιμοποιούνται για να ανακουφίσουν τον πόνο ή τη φλεγμονή (μη στεροειδή αντι-φλεγμονώδη φάρμακα όπως οι αναστολείς COX-2)
* Επαγωγείς ηπατικών ενζύμων όπως κάποια αντιβιοτικά (π.χ. ριφαμπικίνη)
* κάποια αντιικά φάρμακα (π.χ. ριτοναβίρη)
* κάποια αντιισταμινικά που χρησιμοποιούνται για τη θεραπεία του πυρετού εκ χόρτου (π.χ. διφαινυδραμίνη)
* φάρμακα που χρησιμοποιούνται για να θεραπεύσουν την ελονοσία (π.χ. υδροξυχλωροκίνη ή κινιδίνη)
* κάποια αντιψυχωσικά φάρμακα (π.χ. θειοριδαζίνη, χλωροπρομαζίνη, φλουφαιναζίνη, αλοπεριδόλη)
* κάποια αντικαταθλιπτικά (π.χ. φλουοξετίνη, παροξετίνη, φλουβοξαμίνη, σερτραλίνη, χλωμιπραμίνη, δεσιπραμίνη ή βουπροπιόνη)
* κάποια αντιμυκητιασικά (π.χ. τερβιναφίνη)
* αλκαλοειδή, μια κατηγορία φαρμάκων που χρησιμοποιούνται για την πρόληψη και τη θεραπεία της ημικρανίας
* διπυριδαμόλη, φάρμακο που χρησιμοποιείται για να μειώσουν τον κίνδυνο εμφάνισης θρόμβων στο αίμα.
* φάρμακα που είναι αναστολείς του CYP2D6, ενός ενζύμου, τα οποία μπορεί να αυξήσουν την συγκέντρωση του Lopresor στο πλάσμα. Κάποιοι από τους πιο γνωστούς αναστολείς αναφέρονται παραπάνω (π.χ. κάποια αντικαταθλιπτικά, αντιψυχωτικά, αντιαρρυθμικά, ιοστατικά, αντιισταμινικά, ανθελονοσιακά, αντιμυκητιασικά)

**Παιδιά και έφηβοι**

Το Lopresor δεν ενδείκνυται σε παιδιά και εφήβους.

**Το Lopresor με τροφές και ποτά**

Το Lopresor πρέπει να καταπίνεται χωρίς να μασιέται με ένα ποτήρι νερό.

Εάν ο γιατρός σας σάς έχει συμβουλεύσει να λαμβάνετε το Lopresor με ή χωρίς τροφή, τότε πρέπει να συνεχίσετε να λαμβάνετε το Lopresor με το ίδιο πρόγραμμα καθ’ όλη τη διάρκεια θεραπείας.

Το Lopresor μπορεί να τροποποιήσει τις φαρμακοκινητικές παραμέτρους του αλκοόλ.

**Κύηση και θηλασμός**

Εάν είσθε έγκυος ή θηλάζετε, νομίζετε ότι μπορεί να είσθε έγκυος ή σχεδιάζετε να αποκτήσετε παιδί, ζητήστε τη συμβουλή του γιατρού ή του φαρμακοποιού σας προτού πάρετε αυτό το φάρμακο.

Το Lopresor δεν πρέπει να χρησιμοποιείται κατά τη διάρκεια της εγκυμοσύνης, εκτός εάν είναι άκρως απαραίτητο. Ο γιατρός σας θα συζητήσει με σας τους ενδεχόμενους κινδύνους από τη λήψη του Lopresor κατά τη διάρκεια της εγκυμοσύνης.

Εάν θηλάζετε, ζητήστε τη συμβουλή του γιατρού σας. Το Lopresor πρέπει να λαμβάνεται με προσοχή κατά το θηλασμό και να παρακολουθούνται στενά τα θηλάζοντα νεογνά.

Η χορήγηση του φαρμάκου είναι στην κρίση του θεράποντα ιατρού με βάση τις υπάρχουσες ενδείξεις και αντενδείξεις.

**Οδήγηση και χειρισμός μηχανών**

Εάν νιώσετε ζάλη, κόπωση ή θαμπή όραση κατά τη διάρκεια θεραπεία σας με Lopresor, μην οδηγήσετε, χειριστείτε μηχανές ή εκτελέσετε άλλες εργασίες που απαιτούν πλήρη προσοχή. Η κατανάλωση ποτού μπορεί να αυξήσει την κούραση.

**3. Πώς να πάρετε το Lopresor**

Πάντοτε να παίρνετε το φάρμακο αυτό αυστηρά σύμφωνα με τις οδηγίες του γιατρού ή του φαρμακοποιού σας. Εάν έχετε αμφιβολίες ρωτήστε το γιατρό ή τον φαρμακοποιό σας.

Ο γιατρός σας θα σας ενημερώσει πόσα ακριβώς δισκία Lopresor να λάβετε.

Η συνήθης ημερήσια δοσολογία για την υπέρταση και τη στηθάγχη είναι 100 έως 200 mg την ημέρα. Το Lopresor μπορεί να ληφθεί είτε ως μια εφάπαξ ημερήσια δόση (το πρωί) ή σε δύο διαιρεμένες δόσεις (μια το πρωί και μια το βράδυ).

Όταν το Lopresor χρησιμοποιείται για τη θεραπεία της υπερδραστηριότητας του θυρεοειδή αδένα (υπερθυρεοειδισμός), η δόση είναι συνήθως 150 έως 200 mg ημερησίως, χορηγούμενη σε 3 ή 4 διαιρεμένες δόσεις.

Όταν το Lopresor χρησιμοποιείται για τη θεραπεία των διαταραχών του ρυθμού, η δόση είναι συνήθως 150 έως 200 mg ημερησίως, χορηγούμενη σε 2 ή 3 διαιρεμένες δόσεις.

Ανάλογα με την ανταπόκρισή σας στη θεραπεία, ο γιατρός σας μπορεί να σας προτείνει υψηλότερη ή χαμηλότερη δόση.

**Ηλικιωμένοι (> 65 χρονών)**

Το Lopresor μπορεί να χρησιμοποιηθεί από ανθρώπους ηλικίας άνω των 65. Εάν είστε 65 ετών ή μεγαλύτερος/η θα σας δοθεί η ίδια δόση με τους ενήλικες, εκτός εάν ο γιατρός σας μειώσει τη δόση.

***Νεφρική δυσλειτουργία***

Δεν απαιτείται προσαρμογή δόσης του Lopresor σε ασθενείς με νεφρική δυσλειτουργία.

***Ηπατική δυσλειτουργία***

Τα επίπεδα του Lopresor στο αίμα είναι πιθανό να αυξηθούν σημαντικά σε ασθενείς με ηπατική δυσλειτουργία. Ως εκ τούτου, το Lopresor πρέπει να χορηγηθεί σε χαμηλές δόσεις με προσεκτική σταδιακή τιτλοποίηση της δόσης σύμφωνα με την κλινική ανταπόκριση.

***Παιδιατρικοί ασθενείς***

Η ασφάλεια και η αποτελεσματικότητα του Lopresor στους παιδιατρικούς ασθενείς δεν έχει τεκμηριωθεί για το λόγο αυτό δεν συνιστάται η χορήγησή του σε αυτούς τους ασθενείς.

**Πότε και πώς να λαμβάνετε το Lopresor**

To Lopresor πρέπει να καταπίνετε ολόκληρο χωρίς να μασηθεί, με ένα ποτήρι νερό.

Η λήψη των δισκίων σας την ίδια ώρα κάθε μέρα, θα σας βοηθήσει να θυμάστε πότε να τα πάρετε.

**Εάν πάρετε μεγαλύτερη δόση Lopresor από την κανονική**

Εάν πάρετε κατά λάθος πάρα πολλά δισκία, **ενημερώστε το γιατρό σας άμεσα.** Μπορεί να χρειαστείτε ιατρική φροντίδα.

Μερικά από τα συμπτώματα υπερδοσολογίας με το Lopresor είναι μη φυσιολογικός αργός καρδιακός ρυθμός ή ανώμαλος καρδιακός ρυθμός, πολύ χαμηλή αρτηριακή πίεση, δύσπνοια, δυσκολία στην αναπνοή όταν ξαπλώνετε, πρήξιμο των ποδιών, απώλεια αισθήσεων, ναυτία, έμετος, κυανός αποχρωματισμός των χειλιών, της γλώσσας, του δέρματος, σπασμοί, ξαφνικός και επίμονος θωρακικός πόνος και θάνατος.

Τηλέφωνο του "Κέντρου Δηλητηριάσεων": 210 7793777.

**Εάν ξεχάσετε να πάρετε το Lopresor**

Εάν ξεχάσετε να πάρετε το Lopresor, πάρτε τη δόση που ξεχάσατε μόλις το θυμηθείτε. Παρόλα αυτά, εάν είναι σχεδόν η ώρα για την επόμενη δόση, παραλείψτε τη δόση που ξεχάσατε και επανέλθετε στο κανονικό δοσολογικό σας πρόγραμμα. Μην πάρετε διπλή δόση για να αναπληρώσετε το δισκίο που ξεχάσατε.

**Εάν σταματήσετε να λαμβάνετε το Lopresor**

Μην αλλάζετε τη δόση ή μη σταματάτε να παίρνετε το Lopresor χωρίς να συμβουλευτείτε το γιατρό σας. Εάν σταματήσετε να παίρνετε το Lopresor πολύ ξαφνικά, η κατάστασή σας μπορεί να χειροτερεύσει για λίγο. Εάν είναι απαραίτητο για εσάς να διακόψετε τη θεραπεία, ο γιατρός σας θα σας συμβουλέψει πώς να το κάνετε.

**4. Πιθανές ανεπιθύμητες ενέργειες**

Όπως όλα τα φάρμακα, έτσι και αυτό το φάρμακο μπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους.

**Μερικές ανεπιθύμητες μπορεί να είναι σοβαρές και να χρήζουν ιατρικής παρακολούθησης**

***Συχνές:*** *Αυτές οι ανεπιθύμητες ενέργειες μπορεί να επηρεάσουν 1 έως 10 ασθενείς ανά 100*

* πολύ αργός καρδιακός ρυθμός (βραδυκαρδία) (<50 σφίξεις το λεπτό)

***Σπάνιες:*** *Αυτές οι ανεπιθύμητες ενέργειες μπορεί να επηρεάσουν 1 έως 10 ασθενείς ανά 1.000*

* δύσπνοια, δυσκολία στην αναπνοή όταν ξαπλώνετε, πρήξιμο των ποδιών, οίδημα, σημάδια καρδιακής διαταραχής
* μούδιασμα ή κρύα δάχτυλα των ποδιών και των χεριών, πιθανά σημάδια συνδρόμου Raynaud
* ανώμαλος καρδιακός ρυθμός (αρρυθμίες)

***Πολύ σπάνιες:*** *Αυτές οι ανεπιθύμητες ενέργειες μπορεί να επηρεάσουν 1 έως 10 ασθενείς ανά 10.000*

* αυθόρμητη αιμορραγία ή μελάνιασμα πιθανά σημάδια χαμηλού επιπέδου αιμοπεταλίων στο αίμα (θρομβοκυτοπενία)
* ψευδαισθήσεις
* κίτρινο δέρμα και μάτια, ναυτία, απώλεια όρεξης, σκούρα ούρα σημάδι ηπατικής διαταραχής (ηπατίτιδα), ηπατικός πόνος και μη φυσιολογική καμπυλότητα του πέους (νόσος του Peyronie)
* διαταραχές της αγωγιμότητας,
* γάγγραινα σε ασθενείς με σοβαρή προϋπάρχουσα περιφερική κυκλοφορική διαταραχή
* χαμηλή οσφυαλγία, νεφρική διαταραχή, αυξημένη αρτηριακή πίεση, θρόμβοι αίματος είναι πιθανά συμπτώματα πολλαπλασιασμού του ινώδους ιστού στην περιοχή του σώματος (οπισθοπεριτοναϊκή χώρα) που περιέχει τα νεφρά, την αορτή, τη νεφρική οδό και διάφορες άλλες δομές.

Εάν παρουσιάσετε οποιαδήποτε από αυτές, **ενημερώστε το γιατρό σας άμεσα**.

**Μερικές ανεπιθύμητες ενέργειες είναι συχνές**

*Αυτές οι ανεπιθύμητες ενέργειες μπορεί να επηρεάσουν 1 έως 10 ασθενείς ανά 100*

* ζάλη
* πονοκέφαλος
* ζάλη, λιποθυμία σε όρθια στάση, σημάδι ορθοστατικής υπότασης (μερικές φορές με απώλεια αισθήσεων)
* δύσπνοια
* ναυτία, έμετος
* κοιλιακός πόνος
* κόπωση

**Μερικές ανεπιθύμητες ενέργειες είναι σπάνιες**

*Αυτές οι ανεπιθύμητες ενέργειες μπορεί να επηρεάσουν 1 έως 10 ασθενείς ανά 1.000*

* μυϊκές κράμπες
* δερματικό εξάνθημα (με τη μορφή κνησμώδους εξανθήματος, συμπυκνωμένα μέρη κόκκινου/ασημί δέρματος σημάδι ψωρίασης)
* διάρροια
* δυσκοιλιότητα
* δυσκολία στην αναπνοή με συριγμό ή βήχα, βρογχόσπασμος
* αίσθημα παλμών
* μείωση της ετοιμότητας, υπνηλία ή αϋπνία (προβλήματα ύπνου)
* μούδιασμα, μυρμήγκιασμα στα άκρα σημάδι παραισθησίας
* κατάθλιψη
* εφιάλτες

Εάν κάποια από τα παραπάνω σας επηρεάζει σοβαρά, **ενημερώστε το γιατρό σας.**

**Μερικές ανεπιθύμητες ενέργειες είναι πολύ σπάνιες**

*Αυτές οι ανεπιθύμητες ενέργειες μπορεί να επηρεάσουν 1 έως 10 ασθενείς ανά 10.000*

* αλλαγή/διαταραχές στην προσωπικότητα, ψευδαισθήσεις
* διαταραχές της όρασης (π.χ. θαμπή όραση)
* ξηροφθαλμία, ερεθισμός του οφθαλμού
* θόρυβοι στα αυτιά (π.χ. σφύριγμα)
* διαταραχές ακοής (π.χ. μείωση της ακοής ή απώλεια ακοής) σε δόσεις που υπερβαίνουν τις συνιστώμενες)
* θωρακικός πόνος
* ρινική καταρροή ή βουλωμένη μύτη, φτάρνισμα σημάδι ρινίτιδας
* ξηροστομία
* αύξηση ευαισθησίας του δέρματος στον ήλιο
* μη φυσιολογικά αυξημένη εφίδρωση
* απώλεια μαλλιών
* επιδείνωση των σκληρών περιοχών κόκκινου/ασημί δέρματος, σημάδι επιδεινωμένης ψωρίασης
* αρθραλγία και δυσκαμψία, σημάδι αρθρίτιδας
* αλλαγή σεξουαλικής επιθυμίας
* αλλαγή στην ικανότητα επίτευξης ή διατήρησης στύσης
* αύξηση βάρους
* μη φυσιολογικά αποτελέσματα εξετάσεων της ηπατικής λειτουργίας

Εάν κάποια από τα παραπάνω σας επηρεάζει σοβαρά, **ενημερώστε το γιατρό σας.**

**Άλλες αναφερόμενες ανεπιθύμητες ενέργειες**

* σύγχυση
* μη φυσιολογικές τιμές τριγλυκεριδίων του αίματος
* μη φυσιολογικές τιμές χοληστερόλης στο αίμα

Εάν παρατηρήσετε κάποια ανεπιθύμητη ενέργεια, ενημερώστε τον γιατρό ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης.

**5. Πώς φυλάσσεται το Lopresor**

Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.

Μη φυλάσσεται σε θερμοκρασία μεγαλύτερη των 25oC.

Να μη χρησιμοποιείτε αυτό το φάρμακο μετά την ημερομηνία λήξης που αναφέρεται στο κουτί ή στο blister μετά την ΛΗΞΗ/EXP. Η ημερομηνία λήξης είναι η τελευταία ημέρα του μήνα που αναφέρεται εκεί.

Μην πετάτε φάρμακα στο νερό της αποχέτευσης ή στα σκουπίδια. Ρωτήστε το φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. Περιεχόμενο της συσκευασίας και λοιπές πληροφορίες**

**Τι περιέχει το Lopresor**

* **Η δραστική ουσία** του Lopresor είναι η τρυγική μετοπρολόλη
* **Τα άλλα έκδοχα είναι:** Aerosil 200 (silicon dioxide colloidal), avicel PH 102 (cellulose microcrystalline), magnesium stearate, sodium starch glycollate, cremophor RH 40 Ca (glycerol polyethylene glykoloxistearat), hypromellose Ca, talc Ca, titanium dioxide (E 171).

**Εμφάνιση του Lopresor και περιεχόμενο συσκευασίας**

Λευκά, στρογγυλά, επικαλυμμένα με υμένιο δισκία, διαμέτρου περίπου 10,1 mm, πάχους περίπου 4,4 mm, μέσου βάρους 323 - 357 mg.

Κάθε κουτί περιέχει 40 δισκία, τοποθετημένα μέσα σε 4 blisters με 10 δισκία το καθένα.

**Κάτοχος άδειας κυκλοφορίας**

**Recordati Hellas Pharmaceuticals ΑΕ**

Zωοδόχου Πηγής 7

152 31 Χαλάνδρι

Τηλέφωνο: 210 6773822

Fax: 210 6773874

**Παραγωγός**

ΦΑΜΑΡ ΑΒΕ (εργ Β – Ανθούσα)

**Το παρόν φύλλο οδηγιών χρήσης αναθεωρήθηκε για τελευταία φορά**